als_Latn dik_Latn sag_Latn
Transferimi i Gjergji Muzakës te Tirana ka lënë të kënaqur pa dyshim edhe trajnerin Gugash Maganin. Numri 1 i stolit bardheblu, me afrimin e mesfushorit 30-vjeçar, por edhe të Francis Kahatës, tashmë ka më tepër alternativa në krahët e mesfushës. Megjithatë, merkatoja bardheblu nuk do të përfundojë këtu. Sipas Maganit, në ekip do të afrohen edhe dy lojtarë, një mbrojtës i majtë dhe një mesfushor qendre. Në konferencën e djeshme për shtyp, trajneri i kryeqytetasve ka shprehur konsideratën e tij për Gilman Likën dhe Ditmar Bicin, ndërsa ka folur me superlativa edhe për Mario Morinën. Për sa i përket Bushiçit, duket se e ardhmja e tij do të varet nga mundësia për të afruar te Tirana një tjetër sulmues.
-Pas firmosjes me Muzakën dhe më parë ne Kahatën, a jeni i kënaqur me merkaton deri në këto momente?
-Jam i kënaqur që Muzaka zgjodhi Tiranën, pasi është një lojtar me kualitet dhe eksperiencë. Gjithashtu edhe me afrimin e Kahatës, për të cilin nuk jemi në dijeni të formës fizike, jam i bindur se do të jetë shumë i nevojshëm për ekipin. Kemi në plan të marrim dhe dy lojtarë të tjerë. Do të jenë futbollistë të Superligës, sepse duam të jemi të kujdesshëm në këtë aspekt. Nuk dëshirojmë të përsëritim gabimet e bëra në merkaton e verës, ku edhe unë jam përgjegjës. Megjithatë, kur punohet ka edhe gabime dhe ne nuk jemi të vetmit në këtë prizëm.
-Çfarë lojtarësh i shërbejnë kësaj Tirane?
-Ia kam konfirmuar kërkesat e mia presidencës dhe kam kërkuar një mbrojtës të majtë dhe një mesfushor qendre. Nëse do të gjejmë një sulmues që është mbi nivelin e lojtarëve që kemi në repartin ofensiv, atëherë do ta afrojmë pa asnjë hezitim.
-I konfirmoni zërat për afrimin e mundshëm të Ristevskit, Ejupit e ndonjë tjetër që ka dalë në skenë gjatë këtyre ditëve?
-Jemi duke punuar për të bindur ata lojtarë me të cilët jemi në bisedime, por nuk mund të them emra, sepse nuk është zyrtarizuar ende asgjë. Presim të vëzhgojmë formën e dy brazilianëve që do të jenë në provë. Ata do të testohen gjatë miqësores së të shtunës ndaj Teutës. Përveç tyre do të provojmë edhe një tjetër lojtar që mund të vijë në provë gjatë fundjavës.
-A do rikthehet edhe Gilman Lika te Tirana?
-Nuk mund të them se nuk na intereson, sepse ai është një lojtar që i nevojitet çdo skuadre. E vlerësoj shumë si lojtar Gilman Likën, por për momentin jemi të fokusuar te një mbrojtës i majtë dhe një mesfushor qendre. Karabeci ka shfaqur probleme gjatë kohëve të fundit, me një dëmtim të pësuar, ndaj duhet të marrim masat. Mund t’ju them se nuk kemi shumë hapësira nga krahët e mesfushës.
-Po Ditmar Bici, a është në planet tuaja?
-Është një futbollist që ka konsideratën time. Jemi duke studiuar nevojat që ka ekipi për përforcime dhe do të jetë një proces që nuk duhet të zgjatë shumë, pasi edhe lojtarët kanë planet e tyre. Do t’ju konfirmoj se do të vijë një futbollist që luan në Superligë dhe me eksperiencë, i cili do të firmosë me Tiranën.
-Në miqësoren e fundit ndaj ekipit të të rinjve shpërtheu sulmi. Një sinjal pozitiv ky edhe për Bushiçin, por çfarë do të ndodhë me të ardhmen e tij te Tirana?
-Ai është një lojtar që gjatë dy fazave të para nuk ka dhënë atë që pritej. Bushiç më ka zhgënjyer dhe shumë shpejt do flas me të për t’i kërkuar që të marrë më shumë përgjegjësi. Ai ka një kontratë me Tiranën, ndaj nuk mund të flas për një largim të tij. Edhe për Morinën që unë kam pasur rezerva gjatë dy fazave të para të kampionatit, tashmë kam vënë re se ka një zhvillim të ri dhe po tregon dëshirë për të qenë protagonist. Ka qenë mjaft serioz në seancat stërvitore. Është ai lloj sulmuesi që i nevojitet modulit tonë të lojës. Për nuhatjen përpara portës, Mario është futbollisti më i mirë në Shqipëri. Morinës do t’i kërkoj edhe në vazhdim t’i japë rëndësi cilësive të tij, gjithmonë duke punuar sa më fort.
-Mendoni se merkatoja mund t’i vendosë në një farë presioni edhe lojtarët aktualë, të cilët tashmë mund të ndihen edhe më të motivuar se më parë?
-Unë si trajner nuk vendos askënd në presion, pasi kjo gjë më parë kalon tek unë dhe më pas te lojtarët. Do ta konsideroja një presion më shumë sportiv, i cili përballohet duke punuar në stërvitje dhe duke dhënë më të mirën në fushën e lojës.
-Pas afrimeve në këtë merkato dimërore, garantoni një Tiranë edhe më të fortë?
-Sigurisht që po. Objektivat tona të fillim-sezonit nuk ndryshojnë, por unë preferoj të mos bëj parashikime dhe t’ia lë gjithçka fushës së lojës.
-Besoni te titulli?
-Maksimalisht, edhe pse jemi me këmbë në tokë.
-“Tirona Fanatics” feston ditëlindjen e 9-të. Një urim nga Magani edhe për ta?
-I uroj edhe shumë vite të tjera së bashku. E them sinqerisht se ata janë pjesë e trupit tonë, pasi të gjithë e kemi parë se çfarë motivimi nga kanë dhënë gjatë gjithë kësaj kohe. Sot (dje) do të jem prezent në festën që tifozët tanë kanë organizuar për këtë përvjetor të 9-të të krijimit të tifo-grupit “Tirona Fanatics”, një ftesë që e kam pranuar me shumë kënaqësi.
THONJEZA
“Bushiç më ka zhgënjyer dhe shumë shpejt do flas me të për t’i kërkuar që të marrë më shumë përgjegjësi. Ai ka një kontratë me Tiranën, ndaj nuk mund të flas për një largim të tij. Edhe për Morinën që unë kam pasur rezerva gjatë dy fazave të para të kampionatit, tashmë kam vënë re se ka një zhvillim të ri dhe po tregon dëshirë për të qenë protagonist. Ka qenë mjaft serioz në seancat stërvitore. Është ai lloj sulmuesi që i nevojitet modulit tonë të lojës”
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn nya_Latn als_Latn